Klag teruggetrek teen oupa wat inbreker skiet | Maroela Media
Die aanklag van moord teen Giel Fourie wat vroeër vanjaar 'n inbreker in sy huis in Grabouw in die Wes-Kaap doodgeskiet het, is Maandag in die plaaslike landdroshof voorlopig teruggetrek.
Ella Pieters, Fourie se regsverteenwoordiger, het aan Maroela Media verduidelik dat dié besluit vanaf die streekshof in die Strand kom.
Hoewel die verdediging vermoed het dat die saak teen Fourie teruggetrek sou word, wil hulle nie te vroeg op hul louere rus nie, het sy gesê. "Niks is finaal nie. Daar is nog ondersoeke wat afgehandel moet word. Al het die staat nie gesê dat die terugtrek van die aanklag net voorlopig is nie, kan hulle altyd van plan verander. Vir nou aanvaar ons dit en is ons bly daaroor," het sy gesê.
Volgens Pieters is dit wel 'n goeie teken dat die saak voorlopig teruggetrek is aangesien die staat bloot die saak kon uitstel indien hulle verder ondersoek wou instel. Sy wou egter nie bespiegel waarom die staat besluit het om die saak voorlopig terug te trek nie.
"Fourie is baie verlig. Hy was van gisteraand af baie gespanne [oor wat vandag in die hof sou gebeur]," vertel Pieters.
Maroela Media het vroeër berig Fourie (65) het in Januarie vanjaar 'n vermeende inbreker geskiet wat na bewering met 'n mes op hom afgestorm het nadat hy by die gesin se huis ingebreek het. Die verdagte was glo dieselfde een wat op 'n vorige geleentheid by die Fourie-huishouding ingebreek het.
Giel het vroeër vertel hy laai altyd sy rewolwer dat die eerste patroon donshael is wat as waarskuwingskoot kan dien. Maar die man het hom min aan Giel se waarskuwings gesteur en hom genader. "Ek het gesê: 'Gooi neer jou mes en gaan lê op die grond,' maar hy het net bly aankom," het Giel destyds gesê.
Toe hy besef die afstand tussen hom en die vermeende aanvaller raak te klein, het hy die eerste patroon met die donshael afgevuur, maar die man, wie se oë volgens Giel stokstyf was, het net bly nader kom. "Hy het nie eens 'n oog geknip toe ek die eerste skoot skiet nie. Toe steek hy my in die arm."
Fourie is kort na dié voorval in hegtenis geneem maar op borgtog van R500 in die plaaslike landdroshof vrygelaat.
Dis reg Oupa. Ons wat in die weermag was weet om wapens te hanteer. Die woord gaan nou loop. Hulle sal jou nie sommer weer pla nie.
Ek kan nie glo die polisie het die oom gearesteer nie ,net nog n bewys dat die polisie wit mense vyandig gesind is.
Oom jy is n held! Jy het jou gesin se lewens beskerm teen n wreedaard met geen goeie bedoelings nie.
So dankbaar oom was paraat.
Waarom in hegtenis neem ? Onder die omstandighede totaal onnodig. Die doel van arrestasie is om seker te maak die beskuldigde verskyn in die hof. `n Skriftelike waarskuwing om in die hof te verskyn is veel meer gepas. Ek vermoed kwaadwilligheid.
Jy het die regte besluit geneem… anders was jy dalk nie meer hier vandag? ons moet onself kan verdedig anders sal hul net aanhou moor"' sterkte aan Oom mag al die bewyse terug getrek word… Hul moet ons toelaat om terug te veg om ons lewens en die van ons familie te beskerm…as jy n persoon in jou huis aantref en hy dreig jou met n mes of geweer?? moet jy skiet"